DA Den Europæiske Unions Tidende C 368/1

RÅDETS UDTALELSE

af 10. december 2013

om det økonomiske partnerskabsprogram for Spanien

2013/C 368/01

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 473/2013 af 21. maj 2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet (1), særlig artikel 9, stk. 4,

under henvisning til forslag fra Europa-Kommissionen, og

ud fra følgende betragtninger:

(1) Stabilitets- og vækstpagten har til formål at sikre budgetdisciplin i hele Unionen og fastsætter rammerne for forebyggelse og korrektion af uforholdsmæssigt store underskud. Den er baseret på målsætningen om sunde offentlige finanser som et middel til at styrke forudsætningerne for prisstabilitet og en holdbar og stærk vækst, som bygger på finansiel stabilitet, hvorved den medvirker til at nå Unionens mål for holdbar vækst og beskæftigelse.

(2) Forordning (EU) nr. 473/2013 og med henblik på at sikre, at de nationale budgetter er i overensstemmelse med de retningslinjer for den økonomiske politik, der udstedes inden for rammerne af stabilitets- og vækstpagten og det europæiske semester. Eftersom rent budgetspecifikke foranstaltninger vil kunne være utilstrækkelige til at sikre en varig korrektion af det uforholdsmæssigt store underskud, kan der være behov for yderligere politiske foranstaltninger og strukturreformer.

(3) Artikel 9 i forordning (EU) nr. 473/2013 fastsætter de nærmere retningslinjer for de økonomiske partnerskabsprogrammer, som de medlemsstater, der har euroen som valuta, skal forelægge som led i proceduren i forbindelse med uforholdsmæssigt store underskud. Det økonomiske partnerskabsprogram fastlægger køreplanen for de foranstaltninger, der skal bidrage til en effektiv og varig korrektion af det uforholdsmæssigt store underskud, og bør specificere de væsentligste finanspolitiske strukturreformer, bl.a. inden for beskatning, pension og sundhed, og budgetrammer.

(4) Den 27. april 2009 vedtog Rådet beslutning 2009/417/EF (2), hvorved Spanien blev omfattet af en procedure i forbindelse med uforholdsmæssigt store underskud. Den 21. juni 2013 vedtog Rådet en revideret henstilling i henhold til artikel 126, stk. 7, i traktaten om Den Europæiske Unions funktionsmåde (TEUF) i forbindelse med en procedure om uforholdsmæssigt store underskud, der blev indledt inden ikrafttrædelsen af forordning (EU) nr. 473/2013.

(5) Den 1. oktober 2013, og inden for fristen fastsat i artikel 9, stk. 3, og artikel 17, stk. 2, i forordning (EU) nr. 473/2013, forelagde Spanien sit økonomiske partnerskabsprogram for Kommissionen og Rådet, som navnlig fastsætter de finanspolitiske strukturreformer, der skal sikre en effektiv og varig korrektion af det uforholdsmæssigt store underskud. Det økonomiske partnerskabsprogram omfatter foranstaltninger, der sigter mod at gennemføre de landespecifikke henstillinger fra 2013, som rettedes til Spanien ved Rådets henstilling af 9. juli (3) (»Rådets henstilling af 9. juli 2013«): i) sikring af differentieret og vækstfremmede finanspolitisk genopretning (henstilling 1 og 2), ii) genetablering af normale lånemuligheder til økonomien (henstilling 3), iii) bekæmpelse af arbejdsløshed og krisens sociale konsekvenser (henstilling 4, 5 og 6), iv) fremme af vækst og konkurrenceevne (henstilling 7 og 8) og v) modernisering af den offentlige administration (henstilling 9).

(6) Spanien agter navnlig at gennemføre følgende strukturelle finanspolitiske foranstaltninger: i) streng overvågning af den budgetmæssige udvikling på regionalt og lokalt plan, ii) oprettelse af et uafhængigt finanstilsyn, iii) reduktion af sundhedsudgifterne og udgifterne i den offentlige forvaltning, iv) afvikling af forretningsgælden i den offentlige sektor, v) reduktion af pristrægheden i de offentlige udgifter og indtægter, vi) pensionsordningens bæredygtighed, vii) forenkling og styrkelse af effektiviteten af skattesystemet, viii) bekæmpelse af den uformelle økonomi og ix) effektivisering af den offentlige forvaltning. Hvis disse foranstaltninger gennemføres effektivt, forventes de at bidrage til en vedvarende korrektion af Spaniens uforholdsmæssigt store underskud.

(7) Spaniens økonomiske partnerskabsprogram bygger også videre på de fremskridt, der er gjort med at forbedre overvågningen af regionernes budgetter i overensstemmelse med loven om budgetstabilitet, regionernes likviditetsfond og ordningen for betaling af leverandører. Der er dog ikke overvejet yderligere skridt til at opstramme den strenge og gennemsigtige håndhævelse af de forebyggende og korrigerende foranstaltninger under loven om budgetstabilitet, f.eks. ved rettidig offentliggørelse af de kvartalsmæssige evalueringsrapporter om regionernes økonomiske og finansielle planlægning og begrundelserne for, at de instanser, der ikke overholder bestemmelserne, er eller ikke er pålagt sanktioner.

(8) Oprettelsen af et uafhængigt finanstilsyn i henhold til bestemmelserne i forordning (EU) nr. 473/2013 bør bidrage til en skærpet overvågning af Spaniens offentlige finanser og en tidlig påvisning af afvigelser fra budgetmålene. Det uafhængige finanstilsyn vil også yde rådgivning om aktiveringen af foranstaltningerne vedrørende forebyggelse, korrektion og håndhævelse i loven om budgetstabilitet samt om fastlæggelsen af regionernes finanspolitiske mål. Nogle af de institutionelle bestemmelser i det nuværende udkast, der skal sikre den finanspolitiske institutions funktionelle og operationelle uafhængighed, kunne have været styrket.

(9) Selv om det økonomiske partnerskabsprogram ikke rummer planer til en omfattende systematisk revision af de største udgiftsposter, som fastsat i de landespecifikke henstillinger fra 2013, burde foretages inden marts 2014, indeholder foranstaltningerne vedrørende mindskede udgifter til sundhed, beskæftigelsespolitik og den offentlige administration oplysninger om nogle af de væsentligste udgiftsposter. Med hensyn til sundhedsudgifterne vil en revision af den række af ydelser, der tilbydes, og af referencepriserne for lægemidler samt indførelsen af centraliseret indkøb af lægemidler bidrage til en mere effektiv udnyttelse af ressourcerne. For så vidt angår den offentlige administration, forventes reformerne at generere besparelser over tre år som følge af en generelt stigende effektivitet, navnlig ved at fjerne overlappende forvaltningsstrukturer, strømline generalomkostningerne, rationalisere den såkaldt »institutionelle administration« samt reformere de lokale instanser. Det vil kræve en nøje overvågning og streng gennemførelse af alle foranstaltningerne at opnå de forventede besparelser. Det er også afgørende, at regionerne tager ejerskab af reformen af den offentlige forvaltning for at sikre effektivitetsforbedringer på mellemlang sigt.

(10) Den igangværende revision af loven om budgetstabilitet har til formål at styrke finansministeriets overvågningsbeføjelser, hvad angår likviditeten og gælden i de forskellige niveauer af den offentlige administration. Målet er at udrydde restancerne i den offentlige sektors forretningsgæld og forhindre, at ophobningen af forretningsgæld udgør en risiko for den finansielle stabilitet i en given offentlig forvaltning. I den henseende styrker udkastet den finansielle disciplin i alle delsektorerne af den offentlige forvaltning.

(11) Udkastet til loven om afskaffelse af indeksering sigter mod at afskaffe pristalsreguleringen i de regulerede priser og takster. Loven finder ikke anvendelse på de nuværende ordninger for kollektiv overenskomstforhandling, instrumenterne i finanssektoren og pensionerne, og især pensionsordningen er genstand for en anden reform som omhandlet i betragtning 12. Når loven træder i kraft, vil den sandsynligvis generere budgetbesparelser og samtidig bidrage til at reducere anden-runde-effekterne på priserne samt stimulere købekraften og konkurrenceevnen.

(12) De seneste og planlagte ændringer af pensionssystemet er omfattende. Den foreslåede forordning om faktoren for bæredygtighed og den nye pensionsindeksering er — sammen med reformen af ordningen for tidlig pensionering, som blev vedtaget i marts 2013 — betydelige tiltag, der vil styrke holdbarheden af de offentlige finanser og lægge en dæmper på de hurtigt stigende pensionsudgifter.

(13) I relation til den systematiske gennemgang af skattesystemet (henstilling 2) henviser det økonomiske partnerskabsprogram til konklusionerne fra en ekspertgruppe, der vil blive fremlagt i februar 2014, og som vil blive vurderet af regeringen på et senere tidspunkt. Programmet fremsætter også foranstaltninger (f.eks. en ny afgift på fluorholdige gasser) med henblik på at imødekomme henstillingen om at tage yderligere skridt inden for miljøbeskatning.

(14) Det økonomiske partnerskabsprogram beskriver også foranstaltninger til at bekæmpe skattesvig og sort arbejde, herunder bl.a. en årlig plan for skatte- og toldkontrol, som vedtages i begyndelsen af 2014, samt den fortsatte gennemførelse af planen for bekæmpelse af svig i forbindelse med arbejde og sociale sikringsydelser. Disse tiltag forventes at generere yderligere indtægter og dermed bidrage til den finanspolitiske konsolideringsindsats.

(15) I det økonomiske partnerskabsprogram er der lagt stor vægt på en række aspekter ved arbejdsmarkedet, herunder evalueringen af reformen fra 2012, den igangværende reform af de aktive arbejdsmarkedspolitikker, gennemførelsen af strategien for unges beskæftigelse og iværksættervirksomhed samt indførelsen af offentlig-private partnerskaber i arbejdsformidlingen. Bortset fra samarbejdet med de private arbejdsformidlinger er der dog ingen konkrete planer for en kommende modernisering af den offentlige arbejdsformidling. Samtidig indeholder det økonomiske partnerskabsprogram efter evalueringen af arbejdsmarkedsreformen i 2012 ingen foranstaltninger til en yderligere opstramning af reformen. Når det er sagt, lader reformen til at have fremmet virksomhedernes interne fleksibilitet og løntilbageholdenhed, hvilket alt andet lige begrænser tabet af arbejdspladser.

(16) Reformerne af produkt- og tjenestemarkederne er også på rette spor. Det økonomiske partnerskabsprogram indeholder oplysninger om foranstaltninger såsom lovforslaget om garanti for et enhedsmarked, lovforslaget om de liberale erhverv og iværksætterloven. Det økonomiske partnerskabsprogram fremhæver desuden de foranstaltninger, der er truffet med henblik på at nedbringe underskuddet i forbindelse med elpriserne. Disse foranstaltninger mangler stadig at blive gennemført, men kan bidrage til at lægge en dæmper på akkumuleringen af gæld fra elforsyningen og deraf følgende eventualforpligtelser for de offentlige finanser —

VEDTAGET DENNE UDTALELSE:

Det økonomiske partnerskabsprogram, som Spanien forelagde for Kommissionen og Rådet den 1. oktober 2013, omfatter gennemgående en passende række finanspolitiske strukturreformer, der bidrager til en effektiv og varig korrektion af det uforholdsmæssigt store underskud. Det økonomiske partnerskabsprogram bekræfter reformdagsordenen og tidsplanen for de finanspolitiske og andre strukturreformer i det nationale reformprogram og stabilitetsprogrammet, og på visse områder giver det yderligere oplysninger om indholdet af foranstaltningerne og deres forventede tidshorisont. Nogle af Rådets henstillinger er dog kun delvist fulgt med konkrete tiltag. Det gælder f.eks. den systematiske gennemgang af de største udgiftsposter med henblik på at forbedre effektiviteten i de offentlige udgifter (henstilling 1). For så vidt angår revisionen af skattesystemet (henstilling 2), henviser det økonomiske partnerskabsprogram mest til konklusionerne fra en ekspertgruppe, som forventes at foreligge i februar 2014. I de fleste tilfælde mangler reformerne stadig at blive vedtaget og/eller fuldt gennemført, selv om det er afgørende for de positive resultater af det økonomiske partnerskabsprogram med en hurtig og fuldstændig gennemførelse. Kommissionen og Rådet overvåger gennemførelsen af reformerne som led i det europæiske semester.

Udfærdiget i Bruxelles, den 10. december 2013. På Rådets vegne R. ŠADŽIUS Formand

(1) EUT L 140 af 27.5.2013, s. 11.

(2) Rådets beslutning 2009/417/EF af 27. april 2009 om et uforholdsmæssigt stort underskud i Spanien (EUT L 135 af 30.5.2009, s. 25)

(3) Rådets henstilling af 9. juli 2013 om Spaniens nationale reformprogram for 2013 og med Rådets udtalelse om Spaniens stabilitetsprogram for 2012-2016 (EUT C 217 af 30.7.2013, s. 81)